Poésies de Marie de France (Roquefort)/Fable LVIII
# Poésies de Marie de France (Roquefort)/Fable LVIII

### FABLE LVIII.

D’un Corbeax cunte qui truva Par un kemin ù il entra, Plumes è pennes d’un Poon Si esgarda tut environ, Plus se tint vill que nul oisel ; Pur ce ke ne se vit si bel, Tutes ses plumes araicha K’une seule n’en i lessa. Des pennes au Poon s’atorne Trestut sun cors bien s’en aorne ; Puis s’assanla od les Poons,

Ne sanla pas lor cumpaignons. A lor èles bien le batirent E se pis porent, pis li firent, Dunt s’en volt as Corbiaus aler E Corbel revolt resambler ; Mès il l’unt tuit desconéu, Si l’unt sakié et débatu.

Ce puet-on saveir de plusurs Qui avoir unt è granz hénurs Encor volreient plus recuellir Ce qu’il ne puéent retenir ; Ce qu’il coveitent n’unt-il mie Ainz le perdent par lur folie.

* ↑ La Fontaine, liv. IV, f. ix, le Geai paré des plumes du Paon. AEsop., fab. ci. Phæd., lib. I, fab. iii, Graculus superbus et Pavo. Anonym, Nilant., fab. xxvi.
* ↑ Il se tint pour l’oiseau le plus avili.
* ↑ Puis il fut se mettre en la compagnie des paons.
* ↑ Mais ne voulant pas le reconnoître, ils l’ont chassé et bien battu.
* ↑ Totes les pennes esracha.
* ↑ Des oreilles le débatirent.
* ↑ Puis s’en revot as Cors paller Si com il saut et rassanler.
* ↑ Ainz le lor perdent par folie.
